“เพราะเห็นแก่เรา พระเจ้าทรงทำให้พระองค์ผู้ไม่รู้จักบาป เป็นผู้รับบาป”

พระทรมานของพระคริสตเจ้า

จุดสูงสุดของพระเมตตาของพระเจ้า

Lectio : พระเจ้าตรัส

1 เปโตร 2:21-25

21พระเจ้าทรงเรียกท่านให้ปฏิบัติดังนี้ พระคริสตเจ้าทรงรับทรมานเพื่อท่าน และประทานแบบฉบับไว้ให้ท่านดำเนินตามรอยพระบาท 22พระองค์มิได้ทรงกระทำบาป มิได้ตรัสหลอกลวงผู้ใด 23เมื่อเขาดูหมิ่นพระองค์ พระองค์ก็มิได้ทรงโต้ตอบ เมื่อทรงรับทรมาน พระองค์มิได้ทรงข่มขู่จะแก้แค้น แต่ทรงมอบพระองค์ไว้แด่พระผู้ทรงพิพากษาด้วยความเที่ยงธรรม 24พระองค์ทรงแบกบาปของเราไว้ในพระวรกายบนไม้กางเขน เพื่อเราจะได้ตายจากบาปและมีชีวิตอยู่เพื่อความชอบธรรม รอยแผลของพระองค์รักษาท่านให้หาย 25ท่านเคยเป็นเหมือนแกะที่พลัดหลงจากฝูง แต่บัดนี้กลับมาหาผู้เลี้ยงและผู้ดูแลวิญญาณของท่านแล้ว

ยอห์น 17:14-26 คำอธิษฐานของพระเยซูเจ้า

14ข้าพเจ้ามอบพระวาจาของพระองค์ให้เขาเหล่านั้นแล้ว

และโลกเกลียดชังเขา

เพราะเขาไม่เป็นของโลก

เช่นเดียวกับที่ข้าพเจ้าไม่เป็นของโลก

15ข้าพเจ้าไม่ได้วอนขอพระองค์ให้ทรงยกเขาออกจากโลก

แต่วอนขอให้ทรงรักษาเขาให้พ้นจากมารร้าย

16เขาไม่เป็นของโลก

เช่นเดียวกับที่ข้าพเจ้าไม่เป็นของโลก

17โปรดบันดาลให้เขาศักดิ์สิทธิ์โดยอาศัยความจริง

พระวาจาของพระองค์คือ ความจริง

18พระองค์ทรงส่งข้าพเจ้ามาในโลกฉันใด

ข้าพเจ้าก็ส่งเขาเข้าไปในโลกฉันนั้น

19ข้าพเจ้าถวายตนเป็นบูชาสำหรับเขา

เพื่อเขาจะได้รับความศักดิ์สิทธิ์อย่างแท้จริงด้วย

20ข้าพเจ้าอธิษฐานภาวนามิใช่สำหรับคนเหล่านี้เท่านั้น

แต่สำหรับผู้ที่จะเชื่อในข้าพเจ้า

ผ่านทางวาจาของเขาด้วย

21ข้าแต่พระบิดา ข้าพเจ้าอธิษฐานภาวนา เพื่อให้ทุกคนเป็นหนึ่งเดียวกัน

เช่นเดียวกับที่พระองค์ทรงอยู่ในข้าพเจ้า และข้าพเจ้าอยู่ในพระองค์

เพื่อให้เขาทั้งหลายอยู่ในพระองค์และในข้าพเจ้า

โลกจะได้เชื่อว่าพระองค์ทรงส่งข้าพเจ้ามา

22พระสิริรุ่งโรจน์ที่พระองค์ประทานให้ข้าพเจ้านั้น ข้าพเจ้าได้ให้กับเขา

เพื่อให้เขาเป็นหนึ่งเดียวกัน เช่นเดียวกับที่พระองค์และข้าพเจ้าเป็นหนึ่งเดียวกัน

23ข้าพเจ้าอยู่ในเขา และพระองค์ทรงอยู่ในข้าพเจ้า

เพื่อเขาจะได้เป็นหนึ่งเดียวกันโดยสมบูรณ์

โลกจะได้รู้ว่าพระองค์ทรงส่งข้าพเจ้ามา

และพระองค์ทรงรักเขาเช่นเดียวกับที่ทรงรักข้าพเจ้า

24ข้าแต่พระบิดา ผู้ที่พระองค์ประทานให้ข้าพเจ้านั้น

ข้าพเจ้าปรารถนาให้เขาอยู่กับข้าพเจ้าทุกแห่งที่ข้าพเจ้าอยู่

เพื่อเขาจะได้เห็นพระสิริรุ่งโรจน์

ซึ่งพระองค์ประทานแก่ข้าพเจ้า

เพราะพระองค์ทรงรักข้าพเจ้า

ตั้งแต่ก่อนสร้างโลก

25ข้าแต่พระบิดา ผู้ทรงเที่ยงธรรม

โลกไม่รู้จักพระองค์

แต่ข้าพเจ้ารู้จักพระองค์

และคนเหล่านี้รู้ว่า

พระองค์ทรงส่งข้าพเจ้ามา

26ข้าพเจ้าบอกให้เขารู้จักพระนามของพระองค์

และจะบอกให้รู้ต่อไป

เพื่อความรักที่พระองค์ทรงรักข้าพเจ้าจะได้อยู่ในเขา

และข้าพเจ้าจะได้อยู่ในเขาด้วยเช่นกัน”

เข้าใจความหมายของพระวาจา

1. ความรักที่เปลี่ยนไป

ความรักของพระเจ้าเปลี่ยนรูปแบบไปตามบาปของมนุษย์ คือ กลายเป็นการให้อภัย และความเจ็บปวดทรมานพร้อมกับการให้อภัยนั้น ความรักกลายเป็น “ความรักด้วยความปรารถนาแรงกล้า (love with passion)” กล่าวคือ มีความเจ็บปวดรวมอยู่ด้วย ความเจ็บปวดนี้ไม่ได้เกิดขึ้นในเวลาที่พระวจนาตถ์ทรงรับธรรมชาติมนุษย์ และ “ทรงประดิษฐ์วิธีสละตนเองจนว่างเปล่า” (Cabasilas, VI, 3) พระสันตะปาปายอห์นปอลที่ 2 กล่าวไว้ว่า “ความปรารถนาแห่งความรัก” นี้มีอยู่ในพระเจ้ามานานก่อนหน้านั้น และทำให้เกิด “แผนการไถ่กู้ด้วยความรักในพระเยซูคริสตเจ้า” กล่าวคือความปรารถนาแรงกล้าของพระเจ้าเกิดขึ้นก่อนการเสด็จมารับธรรมชาติมนุษย์ของพระบุตร

ในพระทรมานของพระคริสตเจ้า ความทุกข์ทรมานของพระเจ้าเปลี่ยนไป เพราะความทุกข์ทรมานนั้นก็ “ได้รับธรรมชาติมนุษย์” เช่นกัน และกลายเป็นความเป็นจริงในประวัติศาสตร์ ในกาลเวลา กลายเป็นความทุกข์ทรมานประเภทที่เรารู้จักดี ซึ่งพูดกับเราโดยตรงจากภายในประวัติศาสตร์ของเรา บัดนี้ เราควรหยุดและพิจารณาความทุกข์ทรมานของพระเจ้าโดยการรำพึงด้วยใจศรัทธา ไม่มีโรงเรียนใดที่เราจะเรียนรู้เกี่ยวกับความเมตตาของพระเจ้าได้ดีกว่าการยืนเบื้องหน้าพระผู้ถูกตรึงกางเขน

พระทรมานของพระคริสตเจ้านำมาซึ่งความเมตตาของพระเจ้า เพราะพระเจ้าไม่ทรงพอพระทัยจะให้อภัยบาปของมนุษย์เท่านั้น แต่ทรงทำมากกว่านั้น คือ พระองค์ทรงยอมรับบาปของมนุษย์ไว้ในพระองค์เอง พระเจ้าทรงประกาศและทรงสัญญาเช่นนี้ผ่านตัวผู้รับใช้ผู้ทนทรมานของพระเจ้า (ดู อสย 53:4) พระสันตะปาปาเบเนดิกต์ที่ 16 ทรงเขียนไว้ในหนังสือ Jesus of Nazareth ว่า “เราไม่อาจมองข้ามสิ่งที่ผิด หรือความเป็นจริงที่ชั่วร้าย เราไม่อาจปล่อยให้สิ่งเหล่านี้ดำรงอยู่เฉย ๆ แต่ต้องจัดการกับมัน ต้องเอาชนะมัน นี่คือความเมตตาแท้ และความจริงที่ว่าบัดนี้พระเจ้าทรงเผชิญหน้ากับความชั่วด้วยพระองค์เอง เพราะมนุษย์ไม่สามารถทำเช่นนั้นได้ – นี่คือความดี “อันปราศจากเงื่อนไข” ของพระเจ้า”

เราอาจเข้าใจพระทรมานของพระคริสตเจ้าผิดไป ถ้าเรามองสถานการณ์แต่เพียงภายนอก กล่าวคือ มองว่ามนุษย์และบาปของมนุษย์อยู่ฟากหนึ่ง และพระเยซูเจ้าอยู่อีกฟากหนึ่ง ขณะที่พระองค์ทรงรับทรมานและชดเชยความผิดสำหรับบาปเหล่านั้นในระยะห่าง ๆ แต่ความสัมพันธ์ระหว่างพระเยซูเจ้าและคนบาปไม่ใช่ความสัมพันธ์ระยะห่าง ไม่ใช่ความสัมพันธ์ทางอ้อมหรือทางบทบัญญัติเท่านั้น แต่เป็นความสัมพันธ์ที่ใกล้ชิดและเป็นจริง พระองค์ทรงเต็มพระทัย “แบกบาปของเราไว้ในพระวรกายบนไม้กางเขน” (1 ปต 2:24) พระองค์ทรงรู้สึกเหมือนกับว่าพระองค์คือบาปของโลกนี้ “เพราะเห็นแก่เรา พระเจ้าทรงทำให้พระองค์ผู้ไม่รู้จักบาปเป็นผู้รับบาป เพื่อว่าในพระองค์เราจะได้กลายเป็นผู้ชอบธรรมของพระเจ้า” (2 คร 5:21)

2. ความทุกข์ทรมาน “ที่ไม่ยุติธรรม”

เมื่อบาปเกิดขึ้นแล้ว ความยิ่งใหญ่ของมนุษย์คนหนึ่งเบื้องหน้าพระเจ้าอยู่ที่การแบกความรู้สึกผิดน้อยที่สุด และยอมรับการลงโทษมากที่สุดสำหรับบาป กล่าวคืออยู่ที่การเป็น “ลูกแกะ(เครื่องบูชา)” และ “ไร้มลทิน (ผู้บริสุทธิ์)” ความยิ่งใหญ่ไม่ได้อยู่ที่การรับทรมานหรือความบริสุทธิ์อย่างใดอย่างหนึ่ง แต่อยู่ที่การรวมคุณสมบัติสองอย่างนี้ไว้ด้วยกันในตัวบุคคลเดียว ดังนั้น ความทุกข์ทรมานของผู้บริสุทธิ์จึงมีคุณค่าสูงสุด พระเยซูเจ้าแห่งนาซาเร็ธทรงอยู่ในจุดสูงสุดของความยิ่งใหญ่แบบใหม่นี้ พระองค์ทรงเป็นผู้ที่พระคัมภีร์ระบุอย่างชัดเจนว่าเป็น “ลูกแกะไร้มลทินหรือจุดด่างพร้อย” (1 ปต 1:19) ทั้งที่พระองค์ไม่เคยทำบาป แต่ทรงแบกรับโทษทั้งปวงของบาป “พระองค์มิได้ทรงกระทำบาป ... (แต่) ทรงแบกบาปของเราไว้ในพระวรกาย” (2:22, 24)

การกล่าวว่าพระเยซูเจ้าทรงรับโทษจากบาป ไม่ได้หมายความว่าพระองค์ทรงรับแต่ “การลงโทษ (punishment)” ไว้เองเท่านั้น แต่พระองค์ทรงรับสิ่งที่หนักกว่านั้น คือ “ความรับผิดชอบ (blame)” สำหรับบาปนั้นด้วย พระองค์ทรงยอมรับบาปไว้ในพระองค์เองโดยไม่ได้กระทำบาปนั้น ทรงทำให้มนุษย์กลายเป็นผู้บริสุทธิ์ ดังนั้น มนุษย์จึงรังเกียจความรู้สึกผิด (guilt) มากกว่าความทุกข์ทรมาน ไม่มีใครอยากรู้สึกผิด ถ้าบางครั้ง บางคนโอ้อวดบาปของเขา นั่นเป็นเพราะก่อนหน้านั้นเขาได้พลิกค่านิยมของเขา หรือหาข้อแก้ตัวในใจของเขา ดังนั้น สิ่งที่ผู้อื่นถือว่าเป็นบาป เขากลับคิดว่าเป็นสิ่งที่เขาควรได้รับรางวัล หรืออย่างน้อยก็เป็นสิ่งที่เขาจำเป็นต้องทำ

เราทุกคนเคยถูกกล่าวหาว่าทำผิดมาแล้วไม่มากก็น้อย บางที เราอาจทำผิดในสายตาของบุคคลที่เราเคารพนับถือ และเราคงเห็นได้แล้วหัวใจของเราเจ็บปวดอย่างไร เราเห็นได้ทุกวันว่าการยอมรับคำตำหนิอย่างเปิดเผยโดยไม่พยายามแก้ตัวนั้นทำได้ยากเย็นอย่างไร – แม้จะเป็นความผิดเล็กน้อย และแม้ว่าเราสมควรถูกตำหนิก็ตาม – เราจึงเข้าใจได้ถึงความหมายลึก ๆ ที่ซ่อนอยู่ในความจริงที่ว่าพระเยซูเจ้าทรงต้องรับผิดชอบเบื้องหน้าพระบิดาสำหรับบาปทุกประการในโลกนี้ พระเยซูเจ้าทรงมีความรู้สึกผิดอย่างหนักที่สุด และแม้แต่ความรู้สึกผิดนี้ก็ได้รับการไถ่กู้แล้ว

ดังนั้น สิ่งที่ยิ่งใหญ่ที่สุดในโลกจึงไม่ใช่ “การทนทุกข์ทรมานอย่างยุติธรรม” แต่เป็น “การทนทุกข์ทรมานอย่างอยุติธรรม” ดังที่กล่าวไว้ในจดหมายฉบับที่หนึ่งของนักบุญเปโตร (ดู 2:19) การทนทรมานเช่นนี้ยิ่งใหญ่และสูงค่ามากเพราะเป็นสิ่งเดียวที่นำเราเข้าไปใกล้กับการทนทรมานตามแบบอย่างของพระเจ้า มีเพียงพระเจ้าเท่านั้นที่ทรงทนทุกข์ทรมานได้อย่างสมบูรณ์ อย่างผู้บริสุทธิ์ และอย่างอยุติธรรม เมื่อมนุษย์ทนทุกข์ทรมาน เขาควรพูดเหมือนโจรกลับใจที่ถูกตรึงกางเขนว่า “สำหรับพวกเราก็ยุติธรรมแล้ว เพราะเรารับโทษสมกับการกระทำของเรา” (ดู ลก 23:41) ถ้ามิใช่เพราะเหตุผลอื่นใด แต่เพราะความทุกข์ทรมานนั้นทำให้เขาเป็นหนึ่งเดียวกันกับมนุษย์ทั้งหลายที่มีบาป มีแต่พระเยซูเจ้าเท่านั้นทรงสามารถตรัสถึงพระองค์เองได้อย่างที่โจรกลับใจผู้นี้พูดว่า “ท่านผู้นี้มิได้ทำผิดเลย” (23:41)

นี่คือความแตกต่างสำคัญที่ระบุในจดหมายถึงชาวฮีบรู ระหว่างการถวายเครื่องบูชาของพระคริสตเจ้า และการถวายของสมณะอื่นทุกคน “ไม่จำเป็นที่พระองค์จะต้องทรงนำเครื่องบูชามาถวายพระเจ้าทุกวันดังเช่นมหาสมณะคนอื่น ๆ เพื่อถวายชดเชยบาปของตนก่อน แล้วจึงถวายชดเชยบาปของประชากร” (7:27) เมื่อบุคคลหนึ่งทนทุกข์ทรมานทั้งที่เขาไม่มีบาปที่ต้องชดใช้ ความทุกข์ทรมานของเขาจะถูกเปลี่ยนให้กลายเป็นอำนาจอันบริสุทธิ์สำหรับชดเชยบาป เมื่อเขาไม่มีร่องรอยของบาปในตัวเอง ความทุกข์ทรมานของเขาจึงบริสุทธิ์มากกว่า และเสียงของเขาจะ “กล่าวถึงสิ่งที่ดียิ่งกว่าโลหิตของอาแบล” (12:24; ดู ปฐก 4:10) ความทุกข์ทรมานของผู้บริสุทธิ์ ซึ่งเป็นเรื่องสะดุดมากที่สุดในสายตาของชาวโลก กลับเป็นปรีชาญาณและความชอบธรรมที่ยิ่งใหญ่ที่สุดสำหรับพระเจ้า นี่คือสิ่งที่เราไม่เข้าใจ และดูเหมือนพระเจ้าทรงย้ำกับเราอย่างที่พระเยซูเจ้าตรัสในพระวรสารในวันหนึ่งว่า “ผู้ที่เข้าใจได้ ก็จงเข้าใจเถิด” (มธ 19:12)

3. “พระบิดาเจ้าข้า โปรดอภัยความผิดแก่เขาเถิด”

พระเยซูเจ้าตรัสไว้ระหว่างอาหารค่ำมื้อสุดท้ายว่า “ไม่มีใครมีความรักยิ่งใหญ่กว่าการสละชีวิตเพื่อมิตรสหาย” เราสามารถประกาศได้ว่า “แต่มีความรักที่ยิ่งใหญ่กว่าการสละชีวิตให้แก่มิตรสหาย คือ ความรักของพระองค์ พระองค์ไม่ได้สละชีวิตของพระองค์เพื่อมิตรสหาย แต่เพื่อศัตรูของพระองค์” นักบุญเปาโล กล่าวว่ายากที่จะหาคนที่ยอมตายเพื่อคนชอบธรรม แม้ว่าบางครั้งอาจมีคนที่ยอมตายแทนคนดีจริง ๆ ได้ “แต่พระเจ้าทรงพิสูจน์ว่าทรงรักเรา เพราะพระคริสตเจ้าสิ้นพระชนม์เพื่อเราขณะที่เรายังเป็นคนบาป” (รม 5:8)

คำว่า “มิตรสหาย” มิได้หมายถึงบุคคลที่รักเราเท่านั้น แต่ยังหมายถึงบุคคลที่เรารักด้วย พระเยซูเจ้าทรงเรียกยูดาสว่า “เพื่อน” (มธ 26:51) มิใช่เพราะยูดาสรักพระองค์ แต่เพราะพระองค์ทรงรักยูดาส ไม่มีความรักใดยิ่งใหญ่กว่าการสละชีวิตให้แก่ศัตรูและยังคิดว่าเขาเป็นเพื่อน นี่คือความหมายในพระดำรัสของพระเยซูเจ้า มนุษย์สามารถหรือประพฤติเสมือนว่าเขาเป็นศัตรูของพระเจ้า แต่พระเจ้าจะไม่มีวันเป็นศัตรูของมนุษย์คนใด นี่คือสิ่งที่ทำให้เด็กได้เปรียบบิดาและมารดาของเขา

ก่อนสิ้นพระชนม์พระเยซูเจ้าทรงร้องว่า “พระบิดาเจ้าข้า โปรดอภัยความผิดแก่เขาเถิด เพราะเขาไม่รู้ว่ากำลังทำอะไร” (ลก 23:34) ประโยคนี้ไม่ใช่คำภาวนา แต่เป็นคำร้องขอโดยใช้สิทธิของการเป็นพระบุตร “พระบิดาเจ้าข้า โปรดอภัยความผิดแก่เขาเถิด” เนื่องจากพระเยซูเจ้าเคยตรัสว่า พระบิดาทรงฟังพระองค์เสมอ (ดู ยน 11:42) เราจึงต้องเชื่อว่าพระบิดาทรงได้ยินคำภาวนาสุดท้ายจากไม้กางเขนเช่นกัน ดังนั้น ผู้ที่ตรึงกางเขนพระองค์จึงได้รับการอภัยจากพระเจ้า (ถ้าเขาแสดงว่าสำนึกผิดในทางใดทางหนึ่ง) และได้อยู่กับพระองค์ในสวนสวรรค์ เพื่อเป็นพยานตลอดนิรันดรว่าพระเจ้าทรงสามารถรักได้มากเพียงใด

คำภาวนาของพระเยซูเจ้าไม่ได้จำกัดขอบเขตไว้เพียงพวกทหารที่ไม่รู้ว่าเขากำลังทำอะไรเท่านั้น แต่พระองค์ยังเสนอการให้อภัยของพระเจ้าแก่ศัตรูของพระองค์ด้วย ความไม่รู้เป็นข้อแก้ตัวที่พระองค์เสนอสำหรับคนเหล่านี้ แม้ว่าพวกเขาใช้เล่ห์เหลี่ยมและมีเจตนาร้าย แต่เขาก็ไม่รู้ว่าเขากำลังทำอะไร เขาไม่คิดว่าเขากำลังจับพระเมสสิยาห์และพระบุตรของพระเจ้าตรึงไม้กางเขน แทนที่จะกล่าวโทษศัตรูของพระองค์ หรือให้อภัยเขา แต่พระองค์ทรงปล่อยให้การแก้แค้นเป็นหน้าที่ของ พระบิดาสวรรค์ และทรงแก้ตัวแทนพวกเขา

พระองค์ทรงแสดงความใจกว้างอย่างไร้ขอบเขตเป็นตัวอย่างให้ศิษย์ของพระองค์เห็น การให้อภัยอย่างที่พระองค์ทรงให้อภัยนั้นต้องไม่กระทำเพียงด้วยการไม่โต้ตอบผู้กระทำความชั่ว แต่ต้องปรารถนาจะทำดีต่อเขาด้วย แม้ว่าเราจะทำได้เพียงการสวดภาวนาวอนขอพระเจ้าแทนเขาเท่านั้น “จงอธิษฐานภาวนาให้ผู้ที่เบียดเบียนท่าน” (มธ 5:44) เมื่อเราให้อภัยเช่นนี้ เราไม่อาจแสวงหารางวัลด้วยการหวังให้พระเจ้าทรงลงโทษคนชั่ว แต่ต้องให้อภัยด้วยความรักเมตตาที่แก้ตัวแทนเพื่อนมนุษย์ แต่ไม่มองข้ามความจริง ตรงกันข้าม เราต้องพยายามหยุดยั้งผู้ที่ทำความชั่ว เพื่อไม่ให้เขาทำอันตรายผู้อื่นและตนเองในอนาคตอีก

เราอาจอยากจะพูดว่า “พระเจ้าข้า พระองค์ทรงกำลังขอร้องให้เราทำสิ่งที่เป็นไปไม่ได้” พระองค์จะทรงตอบว่า “เรารู้ แต่เราตาย เพื่อให้ท่านสามารถทำสิ่งที่เรากำลังขอให้ท่านทำ เราไม่เพียงสั่งให้ท่านให้อภัย แต่เราให้อภัยเพื่อให้ท่านเห็นเป็นตัวอย่าง และอาศัยความตายของเรา เราวอนขอพระหรรษทานที่จะช่วยให้ท่านให้อภัยผู้อื่นได้ เราไม่ได้เพียงแต่สั่งสอนเรื่องความเมตตา เหมือนกับที่คนจำนวนมากสั่งสอน เราเป็นพระเจ้า และเราได้หลั่งสายน้ำแห่งความเมตตาลงมายังท่านผ่านความตายของเรา ท่านสามารถตักตวงความเมตตาได้มากเท่าที่ท่านต้องการระหว่างปีศักดิ์สิทธิ์แห่งเมตตาธรรม และทุกขณะได้”

**Meditatio :** มองชีวิตของเราโดยมีพระวาจานำทาง

กิจกรรมที่พ่อขอแนะนำให้ทำคือให้เปิดพระวรสารและอ่านเรื่องพระทรมานช้า ๆ จนจบ ซึ่งจะใช้เวลาไม่ถึงครึ่งชั่วโมง

พ่อรู้จักสตรีผู้เฉลียวฉลาดคนหนึ่งที่ประกาศตัวว่าเธอเป็นพวกอเทวนิยม วันหนึ่งเธอได้รับข่าวที่ทำให้ทุกคนตกตะลึง ลูกสาววัย 16 ปี ของเธอมีเนื้องอกด้านในซี่โครงและต้องเข้ารับการผ่าตัด เธอออกมาจากห้องผ่าตัดพร้อมกับท่อหายใจ สายปัสสาวะ และสายยางสำหรับให้อาหารทางเส้นเลือดดำ เด็กสาวกำลังเจ็บปวดทรมานมาก เธอร้องครวญคราง และไม่ต้องการได้ยินคำปลอบโยนใด ๆ สตรีคนนี้ทราบว่าลูกสาวของเธอเป็นคนศรัทธามาก เธอต้องการเอาใจลูก จึงถามว่า “ลูกอยากให้แม่อ่านพระวรสารให้ลูกฟังไหม” ลูกสาวตอบว่า “ค่ะ อ่านพระวรสารให้ฟังหน่อย” มารดาถามว่า “ลูกอยากให้แม่อ่านตอนไหน?” เธอตอบว่า “อ่านบทพระทรมาน” สตรีคนนี้ไม่เคยอ่านพระวรสารมาก่อน เธอวิ่งไปขอยืมพระคัมภีร์มาจากจิตตาภิบาล นั่งลงข้างเตียงลูกสาวและเริ่มต้นอ่าน เวลาผ่านไปได้ครู่หนึ่ง เด็กสาวก็หลับ แต่มารดายังอ่านพระวรสารต่อไปเงียบ ๆ ท่ามกลางแสงสลัวจนกระทั่งจบ เธอเขียนไว้ในหนังสือเล่มหนึ่งในภายหลังว่า “ลูกสาวนอนหลับ แต่แม่เพิ่งตื่น” เธอตื่นขึ้นจากอเทวนิยม การอ่านบทพระทรมานของพระคริสตเจ้าได้เปลี่ยนชีวิตของเธอตลอดไป

**Oratio (**ช่วงสนทนากับพระเจ้าหลังจากที่ได้อ่านพระวาจาและอ่านชีวิตของเราแล้ว**)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Contemplatio (อยู่กับพระวาจา)

26ข้าพเจ้าบอกให้เขารู้จักพระนามของพระองค์

และจะบอกให้รู้ต่อไป

เพื่อความรักที่พระองค์ทรงรักข้าพเจ้าจะได้อยู่ในเขา

และข้าพเจ้าจะได้อยู่ในเขาด้วยเช่นกัน (ยน 17:26)

ให้เราใคร่ครวญประโยคนี้ โดยพูดซ้ำบ่อยๆ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Communicatio (นำพระวาจาไปปฏิบัติ)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

@@@@@@@@@